Vladimir Stojanov
Vladimir Stojanov (Vrbas, 1952) je glumac, pozorišni i TV reditelj, teatrolog, producent i novinar. Bio je član Narodnog pozorišta u Pirotu (1976) i Pokrajinskog narodnog pozorišta u Prištini (1984). Jedan je od osnivača i rukovodilaca Dopisnog pozorišta i Pozornice dramske umetnosti u Novom Sadu.

Radio je u ŽTP Novi Sad kao sekretar i animator kulture (1978-1990). Režirao je u dramskom studiju KUD-a „Sonja Marinković“ (1973-1974), KUD-u „Železničar“ (1978-1988), KUD-u „Zmaj“ iz Iriga (1990-2000), kao i u okviru Pozornice dramske umetnosti i Dopisnog pozorišta. Igrao je i u SNP i drugim pozorištima, a takođe i na filmu. Bio je prisutan i na scenskom prostoru Republike Srpske. 

Stojanov je bio upravnik Dopisnog pozorišta i Pozornice dramske umetnosti u Novom Sadu, kao i direktor filmske ustanove „Ikar“ (od 1999). Radio je u Dokumentarno-obrazovnom programu Televizije Novi Sad (od 1990) i autor je više emisija o ljudima posvećenim dramskom stvaralaštvu. Član je redakcije lista Pozornica. 

Glumio je u pozorišnim predstavama „Običan čovek“, „Ljubav“, „Zli dusi“, „Emigranti“, „Malograđani“, „Tri sestre“, „Nadrealisti“, „Zločin i kazna“, kao i u igranim i dokumentarnim filmovima „Valter brani Sarajevo“, „Ram za sliku braće Ramić“, „Dopisno pozorište Mladena Dražetina“, „Srebrna jakna“, „Partenon“. Dobio je više priznanja za glumačka i rediteljska ostvarenja na smotrama dramskog stvaralaštva.

Literatura 
 Vlado Mićunović, „Tragovi vremena“, Novi Sad, 1990.
 Dr Petar Ljubojev, „Dopisno pozorište“, Enciklopedija Novog Sada, sveska 7, Novi Sad, 1996.
 „Almanah pozorišta Vojvodine 94/95.“, Pozorišni muzej Vojvodine, Novi Sad, 1996.
 „Almanah pozorišta Vojvodine 95/96.“, Pozorišni muzej Vojvodine, Novi Sad, 1997.
 „Almanah pozorišta Vojvodine 98/99.“, Pozorišni muzej Vojvodine, Novi Sad, 2000.
 Roman Vehovec, „Leksikon umetnika Vojvodine“, knjiga 1, Novi Sad, 2001.
 Mladen Dražetin, „Pozornica dramske umetnosti“, Enciklopedija Novog Sada, knjiga 20, Novi Sad, 2002.
 Dr Mladen Dražetin, „Stojanov Vladimir“, Enciklopedija Novog Sada, knjiga 27, Novi Sad, 2006.
 Vlado Mićunović, „Prvi romski teatri u Srbiji i Vojvodini“, Novi Sad, 2014.

Spoljašnje veze 
 Pozornica dramske umetnosti i Dopisno pozorište
 Dopisno pozorište - nominacija za UNESKO
 Dopisno pozorište - Dekada Roma u AP Vojvodini
 Dopisno pozorište - Dekada Roma u AP Vojvodini

Srpski glumci
Srpski režiseri
Teatrologija
Biografije, Novi Sad
Biografije, Vrbas